Buitelandse vrou maak Kaapse draai vir hartoperasieNatascha Oliversen. (Foto: Verskaf) ŉ Vrou wat deur dokters in die Filippyne aangeraai is om haar familie te groet omdat sy moontlik nie ŉ opehartoperasie vir die herstel van ŉ lekkende hartklep sou oorleef nie, se lewe is deur ŉ span Kaapse dokters gered. Natascha Oliversen, oorspronklik ŉ Namibiër maar nou ŉ inwoner van die Filippyne, het vroeër vandeesmaand sleutelgat‑chirurgie vir die herstel van die klep by die Netcare Christiaan Barnard‑gedenkhospitaal ondergaan. Die minimaal indringende operasie is deur prof. Jacques Sherman, ŉ kardiotorakschirurg, en dr. Otto Thaning, ŉ chirurg, uitgevoer. “Ek het nie eens geweet dat daar so ’n minimaal indringende benadering beskikbaar was om beskadigde hartkleppe te herstel nie, en ek en my man is oorstelp dat ek hierdie prosedure in Kaapstad kon ondergaan. Voor die operasie het ek regtig die gevolge van my lekkende hartklep begin voel en was ek baie bekommerd oor my toekoms,” sê Oliversen. Sy sê dr. Thaning het by haar onlangse opvolg gesê dat die herstel so goed was dat hy nie eens kon sien dat sy ŉ operasie ondergaan het nie. “Ek voel al baie sterker en het weer hoop vir die toekoms,” voeg sy by. Thaning verduidelik dat Oliversen die ideale kandidaat vir ’n hartklepherstel eerder as klepvervanging was, omdat herstelwerk meer duursaam is. “Ons verwag dat Natascha binnekort al haar normale aktiwiteite kan hervat en weer ’n normale lewe kan voer,” sê hy. Oliversen sê verder dat sy eers ŉ ompad na die Kaapse hospitaal gevat het, voor sy besluit het om haar operasie hier te laat doen. “Ek was nogal bang voor die operasie, veral oor my Filippynse dokter vir my gesê het dat ek my gesin moet gaan groet. Ek het toe na my familie in Namibië gereis en ’n ou vriend teëgekom wat kankerbehandeling in die Christiaan Barnard‑hospitaal ondergaan het.” Haar mediese versekeraar het haar eers probeer oorreed om die operasie in Singapoer, die Verenigde Koninkryk of in Noorweë te doen. Oliversen en haar man was op pad om na Noorweë te verhuis. “Ná noukeurige ondersoek het ek besluit dat die oplossing wat deur die span by die Christiaan Barnard‑hospitaal aangebied word, die beste moontlike behandeling vir my toestand sou wees. Ek is baie dankbaar dat ek daarop aangedring het om daar behandel te word.